Сәйҙән һуң Хәким ҡарт кәртә-ҡуралағы ваҡ-төйәк эшкә тотондо. Ихатаһын һепереп алды. Ялан кәртәләге мал тиҙәген картуф баҡсаһына ташыны. Инде лә ни эшләйем тип торғанда күҙе лапаҫ аҫтындағы һайғауҙа рәткә теҙелгән салғыларға төштө. Араларында етелек салғыһына тиклем бар. Башлап малайҙарына ошо етелекте тотторор ине. Ап-аруҡ һелтәп өйрәнһәләр, ҙурыраҡҡа күсерҙәр ине. Шулай итеп, балалары буй еткерә торҙо, ҡул араһына инә барҙы. Э-э-й, был салғылар менән күпме туғай иңләнелгән. Хоҙай насип итһә, быйыл да бесәндән ҡалынмаҫ, мал-тыуар бар бит. Сабырға эшкинмәһә лә, салғы сүкергә, йыйырға йөрөлөр. Ул бер салғыны ҡулына алып, байтаҡ ҡына уйланып торҙо. Инде нисәнсе ҡат күргән төшө «келт» итеп ҡабат иҫенә төштө. Төшө ошо салғы менән бәйләнгәйне бит.